《苏子瞻因胶西赵明叔赋薄薄酒杜孝锡晁尧民黄鲁直从而有作孝锡复以属予意则见也聊以广之 其二》
宋代·李之仪

莫厌薄酒薄，莫恶丑妇丑。君不见王寻百万驱虎豹，千兵扫荡见拉朽。

又不见高堂笙歌午夜饮，明日哭声喧正寝。莫厌薄酒薄，到头一醉亦足乐。

莫恶丑妇丑，携子弄孙见白首。高飞远走固亦乐，莫救眼前忘时后。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。